הוועדה המשותפת לסעיפי הצעת חוק לביטול הרשויות לפיתוח הנגב והגליל, כנסת 16, פרוטוקול מספר 2, 2003-12-23 08:35

שלום שמחון: אני רוצה לפתוח את הישיבה, ברשותכם.

שלום שמחון: בוקר טוב לכולם, זוהי ישיבת הוועדה המשותפת לוועדת הכלכלה ולוועדת הכספים לסעיפי הצעת החוק לביטול הרשויות לפיתוח הנגב והגליל.

שלום שמחון: נמצא כאן יושב-ראש המועצה לפיתוח הנגב, המנכ"ל וגם מנכ"ל הרשות לפיתוח הגליל.

שלום שמחון: אין לך יושב-ראש, נכון?

בני שריג: עוד לא.

שמואל ריפמן: היושב-ראש התחלף בבחירות, בקרוב ייבחר יושב-ראש.

שלום שמחון: הבנתי.

שלום שמחון: אז כשתדבר על מדינת הנגב, תדבר על מדינת הנגב והגליל.

שלום שמחון: לעצם העניין, מה שהסתמן בישיבה הקודמת – היתה גם עבודה של חברת הכנסת פולישוק, ומייד נבקש ממנה לשמוע איפה הדברים עומדים – הוא שיש נחיצות רבה לקיומן של שתי הרשויות הללו, הרבה מעבר לממד התקציבי שהיה בספר התקציב ערב הגשת תקציב המדינה לשנת 2004.

שלום שמחון: ההתרשמות הזאת היתה די ברורה, לא משום שהגיעו לכאן הרבה אשים בעיקר מהנגב וגם מהגליל אלא בגלל החשיבות שיש לשני הגופים הללו כגופים שיכולים לחשוב ולתכנן את הפעילויות שהמדינה צריכה להוביל בשני אזורי הפריפריה האלה.

שלום שמחון: חלק מזה בא לידי ביטוי בדוחות מבקר המדינה, יותר מפעם אחת, כוונתי לנחיצות שיש למתן סדרי עדיפויות לגליל ולנגב.

שלום שמחון: ההתרשמות היתה שיש בעיה בהמשך הליך החקיקה.

שלום שמחון: בשיחות לא מעטות שהיו לי עם יושב-ראש ועדת הכספים, שותפי לוועדה הנוכחית, ובתיאום אתו, חשבנו שיש מקום למצוא דרכים לשכנע את האוצר להוסיף תקציב למשרד התשתיות הלאומיות על מנת ששתי הרשויות יישארו במשרד התשתיות הלאומיות ועל מנת שיהיה להן מימון תקציבי.

שלום שמחון: אני חייב לציין שלא שמעתי דברים ברורים מאנשי האוצר.

שלום שמחון: אני גם יכול להבין את העובדה שאינני שומע דברים ברורים, בעיקר נוכח העובדה שהחלטה מהסוג הזה דורשת החלטה חדשה של הממשלה; אבל הכנסת, כידוע, יכולה להחליט החלטות בעניין הזה גם במסגרת העבודה בוועדת הכספים בנפרד, וגם בוועדת הכלכלה.

שלום שמחון: על כל פנים לפני שמתחיל כאן

שלום שמחון: הדיון – שלא יהיה ארוך במיוחד, כך אני מקווה – אני אומר לשאול צמח, סגן הממונה על אגף תקציבים והממונה על התחום הזה במשרד האוצר: ההליך שאנחנו מציעים הוא הליך של פיצול החוק, משני טעמים.

שלום שמחון: אומנם אנחנו יכולים לבטל כרגע את החוק הזה, ואז הכול אותו דבר ורק נשארת רק הבעיה התקציבית; אך אנחנו מציעים כאן הליך של פיצול החוק, מהטעם הזה: אני מניח שלקראת סוף השבוע ותחילת השבוע הבא ועדת הכספים תתכנס ואני מקווה שהיא תוסיף אז את התוספת התקציבית הנדרשת לכך שהרשויות האלה ימשיכו להתקיים.

שלום שמחון: אך אם ועדת הכספים לא תיתן את התוספת התקציבית והרשויות יישארו עם סעיף תקציבי אפס, אנחנו מתכוונים להחזיר לדיון את החוק אחרי שיפוצל במליאה, בתחילת החודש הבא, ולאפשר להוסיף בו שני דברים: ראשית לבטל את ההצעה לביטול, ושנית לחוקק תוספת תקציבית לרשויות לפיתוח הגליל והנגב – כך שזה לא יהיה חוק שמוגדר תקציבית.

שלום שמחון: נדמה לי שמ-5 מיליון ש"ח זה הופך להיות חוק תקציבי.

שלום שמחון: כמובן נבקש נושא חדש.

אתי בנדלר: נבקש אומדן תקציבים מהאוצר.

שלום שמחון: בכל מקרה הסכומים המדוברים לא הופכים את החוק לחוק תקציבי.

ניסן סלומינסקי: ועדת הכספים מתכנסת ביום חמישי.

ניסן סלומינסקי: זה היה פה אחד, על דעת כולנו, להוסיף להם.

ניסן סלומינסקי: השאלה היא אם להוסיף 10 מיליון ש"ח או 5 מיליון ש"ח, או הם נשארים עם 3 מיליון ש"ח.

שלום שמחון: נשמח אם יהיו 6 מיליון ש"ח.

ניסן סלומינסקי: הם רוצים 10 מיליון ש"ח.

מל פולישוק-בלוך: אנחנו רוצים 10 מיליון ש"ח.

שלום שמחון: שיהיה באמצע.

שלום שמחון: על כל פנים, אלו הכיוונים.

שלום שמחון: נעשה את הדברים בהיצמדות לוועדת הכספים כדי שתתקבל התשובה הראויה.

שלום שמחון: ברשותכם, אני מבקש מחברת הכנסת פולישוק-בלוך לומר כמה דברים.

שלום שמחון: אני מבין שהיא ריכזה את רשימת הפרויקטים.

מל פולישוק-בלוך: נכון.

מל פולישוק-בלוך: קיימנו פגישה משותפת עם ראשי הרשויות בגליל ובנגב.

מל פולישוק-בלוך: יש לפני ההצעות לפרויקטים ולפעילויות שהם הציעו.

מל פולישוק-בלוך: באופן כללי מדובר בשיווק ובקידום מגורים – פיתוח מגורים ושיווק בתי המגורים; שיווק תיירות; ופיתוח עידוד העתקת מפעלים לגליל ולנגב.

מל פולישוק-בלוך: אלה שלושת הערוצים העיקריים.

מל פולישוק-בלוך: כמובן, יש גם נושאים של חינוך, העשרה והכשרת עובדים.

מל פולישוק-בלוך: אם כן התחומים הם: התיישבות, תעסוקה וחינוך.

מל פולישוק-בלוך: הרעיון הוא שברגע שיש הגורם הזה, הרשות, אפשר לאגום גורמים מוסדיים נוספים, למיניהם, ועל כל מיליון ש"ח שהרשות תקציב – הסוכנות, משרדי הממשלה השונים, רשויות אחרות, עמותות – יהיה להם למה להתחבר, והתוצר יגדל בהרבה.

מל פולישוק-בלוך: אתן דוגמה: אם מדברים על קידום תיירות והרשות מקציבה, לפי תוכנית עבודה, 2 מיליון ש"ח לכך; הסוכנות וקק"ל ומשרדי הממשלה השונים יקציבו עוד 2 מיליון ש"ח; השוק הפרטי יקציב עוד מיליון ש"ח – וכך מגיעים ליותר מפי שניים, ל-5 מיליון ש"ח לתקציב שיווק וקידום תיירות.

מל פולישוק-בלוך: כך גם בנוגע לשיווק מגורים ופעילויות לעידוד מפעלים.

מל פולישוק-בלוך: מכל הבחינות, לפי התכניות שמוצגות כאן, ואתן ליושב-ראש הוועדה את המסמכים, אנחנו מגיעים ליתרון אדיר כשיש גורם אחד שמרכז את המאמץ.

מל פולישוק-בלוך: היום זה מתפזר: יש כפילות, יש איבוד משאבים.

מל פולישוק-בלוך: לכן לדעתנו נכון שלכל רשות יהיו 5 מיליון ש"ח.

שלום שמחון: אולי נאחד את הרשויות?

שלום שמחון: מר ריפמן יהיה היושב-ראש.

מל פולישוק-בלוך: לא, זה לא יעבוד.

מל פולישוק-בלוך: ריכוזיות יתר גם היא לא טובה.

מל פולישוק-בלוך: תמיד צריך למצוא את האיזון.

מל פולישוק-בלוך: הרי אפשר לעשות הכול מירושלים; זה מה שהאוצר מנסה לעשות.

מל פולישוק-בלוך: אנחנו נגד ריכוזיות יתר.

שלום שמחון: מר ריפמן עושה את המועצות האזוריות בכל הארץ, מהנגב.

שלום שמחון: יהיה יושב-ראש אחד לשתי הרשויות.

שמוליק ריפמן: יש 54 מועצות אזוריות, זאת עמותה.

מל פולישוק-בלוך: זה משהו אחר.

דוד טל: לכן אנשי השלטון המקומי רוצים להצטרף אליו ולא להיפך.

ניסן סלומינסקי: הוא בכלל הקים מדינה עצמאית.

שלום שמחון: גם שש המועצות האזוריות ביש"ע הן כאלה.

ניסן סלומינסקי: אמרתי לו, כמו אצלנו.

מל פולישוק-בלוך: קודם כול אדגיש שיש אנשים מוכשרים במיוחד, שיכולים לעשות הכול.

מל פולישוק-בלוך: זה ברור.

דוד טל: וחלק מהם יושבים כאן כרגע.

מל פולישוק-בלוך: זה בטוח.

מל פולישוק-בלוך: המדינה שלנו אמנם קטנטונת, אבל ריכוזיות יתר היא לא טובה.

מל פולישוק-בלוך: נוסף על כך יש ייחודיות לאזור: מי שגר במקום ופעיל בו מטבע הדברים מכיר טוב יותר את הנושא שלו.

מל פולישוק-בלוך: עם זאת פירוק לגורמים, כמו שיש היום – למשל בגליל יש שש או שבע עמותות שעוסקות בתיירות –

בני שריג: יש מעל עשר עמותות.

מל פולישוק-בלוך: גם זה לא רציני, גם זה בזבוז.

מל פולישוק-בלוך: אם יהיה גורם מאחד, שיפעל נכון, אולי זה ייתר את הצורך בכל הגורמים שפועלים כעת.

מל פולישוק-בלוך: אנחנו מבקשים, דורשים, חושבים לנכון, שלכל רשות יהיו 5 מיליון ש"ח.

מל פולישוק-בלוך: זה סכום סביר דיו כדי שיהיה אפשר לעשות משהו.

מל פולישוק-בלוך: פחות מזה – זה מעט מדי.

מל פולישוק-בלוך: יותר מזה – אנחנו לא מעזים לבקש.

מל פולישוק-בלוך: אני חושבת שזה סכום סביר: 5 מיליון ש"ח לכל רשות.

שלום שמחון: אני פונה לחברי הכנסת אפללו וסלומינסקי: אמרנו בתחילת הישיבה שאנחנו מציעים לפצל היום את הסעיפים ולהמתין לכך שוועדת הכספים תיתן תוספת תקציבית מיוחדת לשתי הרשויות, כדי שהן יוכלו להמשיך להתקיים.

שלום שמחון: אמרתי שהמהלך הזה מוסכם על יושב-ראש ועדת הכספים, מוסכם ביני ובין יושב-ראש ועדת הכספים.

שלום שמחון: מתי ההצבעות?

ניסן סלומינסקי: ביום רביעי.

ניסן סלומינסקי: מחר מתחילים, אם הכול יהיה מסודר.

שאול צמח: לא אחזור על דברים שנאמרו.

שמוליק ריפמן: אני מבקש להגיב במילה אחת.

שמוליק ריפמן: אני מבקש מהיושב-ראש.

שמוליק ריפמן: אני משתתף בהרבה דיונים, ואני מוכרח לומר שבנושא הזה חברי הכנסת כולם – בוועדות המשותפות, בוועדת הכספים, בוועדת הכלכלה – תומכים בהצעה מקיר לקיר.

שמוליק ריפמן: זה מחמם את הלב.

שמוליק ריפמן: רציתי להגיב לנקודה אחת שעלתה כאן, כי אני רוצה להפנות אותה לאוצר.

שמוליק ריפמן: קחו את נושא התיירות: כמעט חמש שנים אני אומר לשני שרי תיירות, אולי יותר, ולמנכ"לים, שלא יפזרו את מעט הכסף שיש להם לשיווק על שש-שבע עמותות.

שמוליק ריפמן: זה לא נכון.

שמוליק ריפמן: בסופו של דבר את הנגב כולו אפשר לשווק במהלך אחד.

שמוליק ריפמן: לא צריך על כל מועצה אזורית או רשות מקומית אחרת לתת כסף לעמותה.

שמוליק ריפמן: הצלחנו להגיע עם משרד התיירות דווקא – וזאת דוגמה טובה – לאיגום משאבים: משרד התיירות שם כסף, הרשות לפיתוח שמה קצת כסף, ולזה מחברים כסף של כלל המגזרים.

שמוליק ריפמן: זה בפירוש תהליך נכון.

שמוליק ריפמן: בסופו של דבר אני לא מאמין שעשר עמותות תיירות יכולות לנהל את עצמן ולקבל כסף מהמדינה.

שמוליק ריפמן: כלומר יש באמת דברים חיוביים.

שמוליק ריפמן: וזאת נקודה אחת.

אלי אפללו: יש לי הערת ביניים, לידיעתך, חבר הכנסת שמחון.

אלי אפללו: אנחנו, כחברי כנסת, חברים באופן אוטומטי ברשות לפיתוח הגליל.

אלי אפללו: אנחנו מהגליל.

אלי אפללו: ראיתי את כל החברים שבגליל או שבנגב.

אלי אפללו: באופן אוטומטי אנחנו חברים שם, מהיותנו חברי כנסת.

שלום שמחון: אתה רוצה להכניס אותנו לניגוד עניינים?

מל פולישוק-בלוך: גם אלה מרעננה.

אלי אפללו: אני אומר את זה לחיוב ולא לשלילה.

שלום שמחון: כן, חבר הכנסת אפללו, כבוד השר ישמע אותך.

אלי אפללו: כן, השר נכנס כרגע לדיון והוא ישמע אותנו.

אלי אפללו: עיינתי בפרוטוקול: אנחנו חברים בארגון הזה באופן אוטומטי, ואין לנו שום ניגוד אינטרסים, להיפך: יש לנו אינטרס לקדם את זה.

אלי אפללו: זאת היתה הערת ביניים כי אנחנו שנינו מאותו אזור.

שלום שמחון: עכשיו הצטרף אלינו השר לתשתיות הלאומיות.

שלום שמחון: בשבילו אחזור על הדברים שנאמרו.

שלום שמחון: אמרתי שיש הסכמה של הוועדה המשותפת לוועדת הכספים ולוועדת הכלכלה לפצל את החוק הזה.

שלום שמחון: יש שני טעמים לכך שזהו פיצול ולא ביטול: אנחנו חושבים שהרשויות צריכות להישאר; אנחנו חושבים שצריך להשיג את הכסף התקציבי כדי שהרשויות האלה יתקיימו.

שלום שמחון: ביקשנו מחברת הכנסת פולישוק-בלוך לרכז עבודה על הפרויקטים של הרשויות לפיתוח הגליל והנגב.

שלום שמחון: מהנתונים היא הגיעה למסקנה שהרשויות זקוקות לתקציב של 10 מיליון ש"ח – 5 מיליון ש"ח לכל רשות.

שלום שמחון: בכוונתנו לפצל בניגוד לעמדת הממשלה.

קריאה: ...

שלום שמחון: הכול מוזמן על ידי האוצר, בחייכם.

שלום שמחון: אתם יודעים שבצהריים יש דיון בעניין מקורות; אז הם מזמינים את נחמיה שיכתוב מאמר.

שר התשתיות הלאומיות יוסף פריצקי: הגעתי לחברה טובה.

אבשלום וילן: ברוך הבא, כבוד השר.

מל פולישוק-בלוך: השמיצו אותו?

שר התשתיות הלאומיות יוסף פריצקי: אין לי שום דבר נגד חברתו של חבר הכנסת וילן ושר החקלאות לשעבר שמחון, הכול בסדר.

אבשלום וילן: יושב-ראש הוועדה ואני כבר רגילים לקבל בכל כמה חודשים תמונה עם מה שנציגי האוצר שופכים לו.

אבשלום וילן: זה יגיע לערוץ 2.

שר התשתיות הלאומיות יוסף פריצקי: אני רוצה שיהיו מים בישראל.

אלי אפללו: יש לנו דברים אחרים, בואו נתמקד בהם.

אלי אפללו: בכל הכבוד.

שלום שמחון: שגיאה שלי, סליחה.

אלי אפללו: אכניס לכם עוד שלושה-ארבעה דיונים מהר מאוד.

שלום שמחון: מר אפללו, ידידי, אני חוזר לנושא.

שלום שמחון: על כל פנים בכוונתנו שהרשויות יישארו במשרד התשתיות.

שלום שמחון: שנית בכוונתנו שתהיה תוספת תקציבית לרשויות.

שלום שמחון: אנחנו מציעים לפצל את הסעיפים, בניגוד לעמדת הממשלה, מהסיבה הפשוטה שאם בוועדת הכספים לא יתווסף כסף לתקציב של הרשויות לפיתוח הגליל והנגב אנחנו מתכוונים להעלות שוב את החוק לדיון בתחילת החודש הבא ולגרום לכך שתהיה תוספת תקציבית בלי שהחוק יהיה תקציבי.

שלום שמחון: זאת כוונתנו.

שלום שמחון: השר נכנס בשלב שבו סגן הממונה על התקציבים צריך לדבר.

שלום שמחון: אתה רוצה לפניו?

שר התשתיות הלאומיות יוסף פריצקי: לא, מי אני?

שאול צמח: לא אוסיף על מה שנאמר בדיון הקודם.

שאול צמח: אתייחס רק לדברים שנאמרו פה.

שאול צמח: קודם כול, לעניין התקציבי: אני לא יודע למה 5 מיליון ש"ח טובים יותר ממספרים אחרים; כמו שאמרתי קודם יש עמדה מסוימת של הממשלה בנוגע לתקציב שאמור להיות מושקע ברשויות.

שאול צמח: אני לא בטוח שאם יש תוספת של 10 מיליון ש"ח המקום הראשון שבו אפילו הכנסת תחשוב שיש לשים אותם הוא דווקא הרשויות האלה.

דוד טל: אילו חשבנו כך, הייתם מתחשבים בזה?

שאול צמח: אשיב עד הסוף.

דוד טל: זה בהמשך לכתבה.

שאול צמח: אני לא קראתי את הכתבה.

שאול צמח: אני לא יודע על מה אתם מדברים.

שאול צמח: אגיד את דברי עד הסוף.

שאול צמח: לגופו של עניין, וכיוון שאני מבין את רוח הדברים של ההחלטה שהוועדה רוצה להחליט, אני חושב שאין לנו כוונה לרוקן מתוכן את החלטת הוועדה.

שאול צמח: לכן אם הוועדה תחליט לפצל ועד שלא יבוטלו הרשויות האלה, נסכים לתקצב את הרשויות לפי מה שהיו מתוקצבות בעבר.

שר התשתיות הלאומיות יוסף פריצקי: טוב.

שלום שמחון: זה כבר חשוב.

ניסן סלומינסקי: אז למה לפצל?

ניסן סלומינסקי: נבטל את הסעיף הזה.

ניסן סלומינסקי: הוא אמר שכל עוד הוא לא מבוטל, הם ממשיכים.

שלום שמחון: שתהיה לנו יכולת.

שלום שמחון: תהיו קצת פוליטיקאים.

שלום שמחון: תאמין לי.

ניסן סלומינסקי: הוא הצהיר בשם האוצר.

שר התשתיות הלאומיות יוסף פריצקי: טוב.

שר התשתיות הלאומיות יוסף פריצקי: מאוד הגון.

ניסן סלומינסקי: נאמר שכל עוד הרשויות לא מבוטלות ימשיכו לתקצב אותן.

ניסן סלומינסקי: יש לנו שני העוגנים.

ניסן סלומינסקי: תמיד השר יכול להזרים כספים.

שלום שמחון: אנחנו רושמים לפנינו את הודעת סגן הממונה על התקציבים שתהיה תוספת תקציבית.

שר התשתיות הלאומיות יוסף פריצקי: תודה.

שר התשתיות הלאומיות יוסף פריצקי: אני מודה לו על הגינותו.

שר התשתיות הלאומיות יוסף פריצקי: במובן הזה – מאה אחוז.

שר התשתיות הלאומיות יוסף פריצקי: הפקיד אומר: הבנתי את הלך הרוח, אני מודיע שאנחנו מקבלים את העניין, הרשויות ימשיכו; המלחמה על התקציב היא לא פה, היא שם.

שר התשתיות הלאומיות יוסף פריצקי: הוא יסכים שם ל-3 מיליון ש"ח, ושם ינהלו את העניין.

שר התשתיות הלאומיות יוסף פריצקי: אני באמת מודה לך מקרב לב.

שלום שמחון: אני מקווה שזה לא על חשבון הצהריים.

שר התשתיות הלאומיות יוסף פריצקי: הוא לא בענייני המים, הוא באנרגיה.

שר התשתיות הלאומיות יוסף פריצקי: לענייני המים בא אמיר לוי, זה בסדר.

שר התשתיות הלאומיות יוסף פריצקי: לכן אני יכול להיות לארג'.

שלום שמחון: אם כך, ברשותכם, אני רוצה להביא את העניין להצבעה.

אלי אפללו: רגע, לפני ההצבעה: אני שמח שהאוצר נענה לנו.

אלי אפללו: לבקשתנו זה הגיע בשבוע שעבר לשר האוצר.

אלי אפללו: ביקשנו בדיוק לפצל את זה – זה היה בהסכמת חברי סיעת הליכוד.

אלי אפללו: ולהיפך, ביקשנו להגדיל כמו שסיכמנו.

אלי אפללו: אז בעניין האחד סיכמו אתנו.

שלום שמחון: אנחנו כולנו יחד, אתה חייב להכניס את הליכוד?

שלום שמחון: כולנו יחד, הממשלה אחת.

דוד טל: מה זה ממשלה אחת?

דוד טל: אנחנו עם אחד.

שלום שמחון: מר אפללו, אתה גם חבר שלי, אל תשכח.

אלי אפללו: תן לי לסכם.

אלי אפללו: היום צריכה להיות לי פגישה כדי לראות מה התוספת שאנחנו דורשים, אם היא תתקבל.

אלי אפללו: הפגישה היום ב-12:00.

אלי אפללו: לגבי הביטול, הגזירה לסגירה – אנחנו אחריה.

אלי אפללו: נראה רק את התוספת.

שלום שמחון: תודה.

שלום שמחון: אם כך אני מעמיד להצבעה את הצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 – הרשות לפיתוח הנגב והרשות לפיתוח הגליל – בקשה לחלוקה לפי סעיף 121 לתקנון הכנסת.

אתי בנדלר: סליחה, באילו סעיפים מדובר?

אתי בנדלר: זה צריך להיות סעיפים 97-100, כולל סעיף 100.

אתי בנדלר: בסעיף 100 זה נציג הרשויות במועצת מנהל מקרקעי ישראל.

אתי בנדלר: זה קשור לעניין.

שלום שמחון: נכון.

שלום שמחון: סעיפים 97-100.

שלום שמחון: אני מקיים הצבעה על הבקשה לחלוקה לפי סעיף 121.

דוד טל: רציתי להכניס כמה הסתייגויות, אבל נאמר שמוקצב לי רק מספר מצומצם של הסתייגויות.

שלום שמחון: שישה בעד.

שלום שמחון: אין מתנגדים.

שלום שמחון: ההצעה התקבלה פה אחד.

ניסן סלומינסקי: אחרי ההצבעה אני יכול לומר שעל כל שקל שוועדת הכספים תשים אנחנו מצפים שגם השר ישים שקל.

שר התשתיות הלאומיות יוסף פריצקי: יש לי פרויקט לביוב בהתחלויות, אצלי.

שר התשתיות הלאומיות יוסף פריצקי: אם אתה מסכים לחשבון הזה, בסדר.

ניסן סלומינסקי: זה המקום היחיד?

ניסן סלומינסקי: גם תקציב משרדך יעלה אצלנו.

ניסן סלומינסקי: נמצא כמה מקומות.

שר התשתיות הלאומיות יוסף פריצקי: בוא, אתה יודע מה?

שר התשתיות הלאומיות יוסף פריצקי: קדימה.

שלום שמחון: תודה.